
PROJEKTLIGJIN “PËR DISA SHTESA DHE NDRYSHIME                                 NË LIGJIN NR.80/2020, “PËR POLICINË E BURGJEVE””

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN 

Ky projektligj ka si qëllim përmirësimin e Policisë së Burgjeve dhe adresimin e problematikave të dala nga zbatimi i ligjit në fuqi nr.80/2020, “Për Policinë e Burgjeve”. Ligji nr.80/2020 gjatë zbatimit në praktikë ka sjellë problematika lidhur me pranimin në Policinë e Burgjeve, pezullimin, rikthimin apo përparësinë në pranim. Problematika të cilat kanë sjellë si pasojë mungesa në strukturën e Policisë së Burgjeve në institucionet e ekzekutimit të vendimeve penale. 

Nisma ligjore ka si qëllim shmangien e mëtejshme të vakancave në strukturën e Policisë së Burgjeve dhe, rrjedhimisht, dhe shmangien e situatave ku mund të cenohet rendi dhe siguria në institucionet e ekzekutimit të vendimeve penale. 

Objektivat që synohen të arrihen nëpërmjet këtij projektligji konsistojnë në: 

· krijimin e një stafi me kapacitete të mjaftueshme profesionale, të motivuar dhe me integritet, të aftë për të garantuar sigurinë në institucionet e ekzekutimit të vendimeve penale; 
· përmirësimin e kritereve për pranimin në Policinë e Burgjeve; 
· rishikimin e kritereve për ecurinë në karrierë të punonjësve të Policisë së Burgjeve; 
· parashikimin e kritereve të detajuara në lidhje me rikthimin dhe përparësinë për pranim në strukturat e Policisë së Burgjeve; 
· rishikimin e rasteve të pezullimit nga detyra të punonjësve të Policisë së Burgjeve; 
· parashikimin e së drejtës së kredisë me kushte lehtësuese për punonjësit e Policisë së Burgjeve. 

II.	VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE 

Ky projektligj është parashikuar në programin analitik të projektakteve të planifikuara për Ministrinë e Drejtësisë për vitin 2023, miratuar me                            vendimin nr.862, datë 27.12.2022, të Këshillit të Ministrave, “Për miratimin e programit të përgjithshëm analitik të projektakteve, që do të paraqiten për shqyrtim në Këshillin e Ministrave gjatë vitit 2023”. 

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME 

Ligji nr.80/2020, “Për Policinë e Burgjeve”, pjesë e paketës penitenciare, reformoi në tërësi Policinë e Burgjeve, duke përcaktuar rregulla të qarta mbi organizimin dhe funksionimin e Policisë së Burgjeve, të drejtat dhe detyrat e punonjësit të Policisë së Burgjeve, si dhe marrëdhëniet e punës e statusin e punonjësve të këtij shërbimi. Punonjësi i Policisë së Burgjeve gëzon status të veçantë sipas këtij ligji. 

Pavarësisht se kanë kaluar më pak se dy vite nga hyrja në fuqi e ligjit nr.80/2020, në praktikë janë shfaqur disa problematika, kryesisht sa i takon rekrutimit të punonjësve, të cilat duhet të adresohen. Drejtoria e Policisë së Burgjeve e ushtron veprimtarinë në nivel qendror dhe në 22 institucione të ekzekutimeve të vendimeve penale (IEVP). Për shkak të shumë problematikave të parashtruara rezulton se në 3 proceset e fundit të rekrutimit të punonjësit të rolit bazë në Policinë e Burgjeve, numri i pjesëmarrësve ka qenë disa herë më i ulët se numri i vendeve të lira që kishte shpallur DPB, duke sjellë si pasojë zhvlerësimin e procesit të konkurrimit. Gjithashtu, është konstatuar se shumë konkurrentë janë skualifikuar nga e drejta për konkurrim për shkak të kriterit të përcaktuar në nenin 29, shkronja “ë”, të ligjit nr.80/2020, konkretisht kriteri i moshës nën 35 vjeç. 

Referuar problematikave të pasqyruara, sot në strukturën e Policisë së Burgjeve janë rreth 400 vende vakante ku disa institucione si IEVP Fier, Peqin apo Reç kanë përreth 70-80 mungesa secili. Vakancat shoqëruar dhe me lejet vjetore apo mungesat në punë për shkak të mungesës së aftësisë së përkohshme kanë sjellë si pasojë që një pjesë e IEVP-ve të kryejnë detyrat në fushën e sigurisë me 25 – 30 % mungesa në staf, duke hasur në vështirësi serioze në ruajtjen e rendit dhe sigurisë dhe duke çuar në ulje të cilësisë së shërbimit, rënie të vigjilencës etj. 

Me qëllim adresimin e këtyre problematikave, projektligji ofron një kornizë të plotë lidhur me kriteret e pranimit në Policinë e Burgjeve, të drejtën për të mbajtur armë, ecurinë në karrierë, pezullimin nga detyra dhe rikthimin apo përparësinë për pranim në strukturat e Policisë së Burgjeve. 

Gjithashtu, në kuadër të trajtimit të punonjësve të Policisë së Burgjeve në mënyrë të posaçme, për shkak të detyrës të posaçme që ata kanë, është përcaktuar në projektligj edhe e drejta e përfitimit të kredisë me kushte lehtësuese për banim, me qëllim krijimin e lehtësive për punonjësit të cilët nuk zotërojnë një banesë apo pasuri të tjera të luajtshme apo të paluajtshme që t’i mundësojnë strehimin. Në këto kushte, vlerësohet se njësoj si strukturat e tjera që kryejnë detyra të ngjashme me Policinë e Burgjeve (si Policia e Shtetit, Garda e Republikës, Forcat e Armatosura, oficerët e policisë gjyqësore, etj) edhe Policisë së Burgjeve duhet t’i njihet kjo e drejtë në ligj. 

IV.	VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR 

Në përputhje me nenin 26, të ligjit nr.9000, datë 30.1.2003, “Për organizimin dhe funksionimin e Këshillit të Ministrave”, ministri i Drejtësisë është autoriteti i deleguar për propozimin e këtij projektligji. 

Ndaj edhe nisma e propozuar paraqitet si një iniciativë për shqyrtim dhe miratim nga Këshilli i Ministrave, në mbështetje të neneve 78 dhe 83, pika 1, të Kushtetutës. 

Projektligji është, gjithashtu, në përputhje me nenin 91 të Kodit Zgjedhor të Republikës së Shqipërisë si dhe vendimin nr.9, datë 24.12.2020, të Komisionit Rregullator të Komisionit Qendror të Zgjedhjeve “Për rregullat për raportimin e veprimtarive me karakter publik të institucioneve publike, agjencive dhe/ose ndërmarrjeve shtetërore, kategoritë e veprimtarive të ndaluara, si dhe monitorimin e veprimtarisë, sjelljes dhe përdorimit të burimeve njerëzore, financiare dhe logjistike të administratës shtetërore para zgjedhjeve”, pasi ky projektligj nuk përfshihet në kategorinë e akteve të ndaluara, në kuptim të nenit 91, të Kodit Zgjedhor apo të vendimit nr.9, datë 24.12.2020, të Komisionit Rregullator të KQZ-së, sipas të cilit përcaktohet se ndër veprimtaritë e ndaluara janë: 

“Katër muaj para datës së zgjedhjeve deri në formimin e qeverisë së re pas zgjedhjeve ndalohet propozimi, miratimi i akteve ligjore ose nënligjore ose nxjerrja e tyre me qëllim informimin e publikut në lidhje me vendimmarrjen e institucionit miratuar në faqen e tij zyrtare, të cilat parashikojnë dhënien e përfitimeve për kategori të caktuara të popullsisë, të tilla si aktet që parashikojnë rritjen e pagave, pensioneve, mbështetjes ekonomike apo sociale, uljen ose heqjen e taksave, kamatëvonesave, të gjobave, të detyrimeve tatimore e doganore, vendosjen e amnistive fiskale, privatizimin apo dhënien e pasurive a të shpërblimeve, përveçse kur nisma kushtëzohet nga gjendje të fatkeqësisë natyrore ose të epidemisë/pandemisë apo ka si qëllim zbatimin e një detyrimi ligjor me karakter ndërkombëtar apo zbatimin e një vendimi gjyqësor të formës së prerë”. 

Për sa më sipër, Ministria e Drejtësisë vlerëson se: 

- 	Propozimi në këtë projektligj nuk lidhet me punonjës të njësive të vetëqeverisjes vendore, por me punonjës të një strukture shtetërore siç është Policia e Burgjeve; 
-  	Ky projektligj nuk përcjell efekte financiare pasi lidhet vetëm me saktësime ligjore mbi kriteret e pranimit në Policinë e Burgjeve; 
-   	Në interpretim të parashikimit të bërë në nenin 91 të Kodit Zgjedhor rezulton se në këtë rast ligjvënësi dhe Komisioni Rregullator i KQZ-së ka përdorur vetëm termin “qeverisë së re” (pika 4, e nenit 91, të kodit, si dhe pika 3, e nenit 3, të vendimit nr.9, datë 24.12.2020, të Komisionit Rregullator të                      KQZ-së), duke iu referuar organeve apo këshillave të qeverisjes vendore. 

Ndalimi i parashikuar në pikën 4 shtrihet deri në 4 muaj para datës së zgjedhjeve, deri në formimin e qeverisë së re. Pra, natyra e këtyre ndalimeve është e lidhur ngushtësisht me zgjedhjet parlamentare, si rezultat i të cilave zgjidhet edhe qeveria e re. 

Ky lloj ndalimi është në linjë me natyrën e zgjedhjeve për Kuvendin, sa kohë që qeveria dhe Kuvendi janë në fund të mandatit të tyre dhe, rrjedhimisht, vendosen ndalime në fund të mandatit me qëllim që të shmanget çdolloj abuzimi i mundshëm nga qeveritë në fund të mandatit, nëpërmjet marrjeve të vendimeve të ndaluara sipas pikës 4, të këtij neni. Kjo lloj praktike është e njohur edhe në vende të tjera ku në një periudhe të caktuar përpara përfundimit të mandatit qeverisës, qeverisë i ndalohet marrja e vendimeve me efekte të ndjeshme financiare, përveç atyre që janë të domosdoshme dhe që sjellin administrimin e zakonshëm të punëve të qeverisë. Në përfundim, arrijmë në konkluzionin se ky ndalim është për rastin e zgjedhjeve të përgjithshme për Kuvendin e Shqipërisë. 

V.	VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE) 

Ky projektligj nuk synon përafrim të legjislacionit me acquis të Bashkimit Evropian, ndaj nuk ka vlerësim të shkallës së përafrimit. 

VI.	PËRMBLEDHJE SHPJEGUESE E PËRMBAJTJES SË PROJEKTAKTIT 

Projektligj ka në përmbajtje 6 nene:
 
· Neni 1 parashikon ndryshime në nenin 14, të ligjit nr.80/2020. Konkretisht, propozohet ndryshimi i pikës 1, duke parashikuar të drejtën e punonjësit të Policisë së Burgjeve të mbajë armë dhe pajisje të tjera kufizuese. Llojet e armatimit, të lëndëve neuroparalizuese dhe të mjeteve të tjera të përdorimit të forcës nga Policia e Burgjeve përcaktohen me vendim të Këshillit të Ministrave. Mbajtja e armës është një domosdoshmëri për shkak të natyrës së punës të punonjësve të Policisë së Burgjeve. Aktualisht, punonjësit e strukturës së posaçme në Policinë e Burgjeve, grupet e shoqërimit, përgjegjësit e shërbimit në regjimin e brendshëm dhe të jashtëm, si dhe forcat operacionale e mbajnë armën në përdorim personal edhe jashtë orëve të shërbimit, parashikim i cili propozohet të shfuqizohet nëpërmjet këtij projektligji. 

· Neni 2 parashikon shtimin e nenit 18/1 i cili parashikon të drejtën e punonjësve të Policisë së Burgjeve për përfitimin e kredisë për banim me kushte lehtësuese. Neni 18/1 parashikon të drejtën e përfitimit të kredisë në masën 3 (tre) për qind. Ndërsa përcaktimi i kritereve të detajuara dhe procedurës për paraqitjen e kërkesës dhe përfitimin e së drejtës së kredisë me kushte lehtësuese do të bëhet me vendim të Këshillit të Ministrave. 

· Neni 3 parashikon ndryshime dhe shtesa në pikën 1, të nenit 29, të                          ligjit nr.80/2020, sa i takon kritereve për pranimin në Policinë e Burgjeve e konkretisht:

· ndryshimi i shkronjës “d”, duke përcaktuar si kriter faktin që personi të mos jetë dënuar me vendim gjyqësor të formës së prerë, si më poshtë vijon:

 “d) të mos jetë dënuar me vendim gjyqësor të formës së prerë:
 
1. për një vepër penale të kryer me dashje, për të cilën nuk është rehabilituar; 
1. për një vepër penale të kryer me pakujdesi, për të cilën nuk është rehabilituar dhe që cenon figurën dhe integritetin Policisë së Burgjeve; 
1. për një vepër penale të kryer me dashje, për të cilën është rehabilituar, kur vepra penale cenon figurën dhe integritetin e Policisë së Burgjeve;”.

· Shtesa e shkronjës “d/1”, ku propozohet të shtohet si kriter fakti se për t’u pranuar në Policinë e Burgjeve ndaj punonjësit nuk është caktuar masa e sigurimit personal “arrest në burg” ose “arrest në shtëpi” për kryerjen e një vepre penale ose nuk ka marrë cilësinë e të pandehurit për një krim të kryer me dashje. 
· Shfuqizimi i shkronjës “ë”, ku parashikohet shfuqizimi i kriterit që personi duhet të jetë nën moshën 35 vjeç. 







· Neni 4 parashikon që pas pikës 2, të nenit 42, të shtohet pika 2/1, ku përcaktohet se, përjashtimisht, punonjësi i rolit bazë, pavarësisht gradës, mund të marrë gradën “nënkomisar” kur plotëson kushtet e mëposhtme: 

a) Zotëron një diplomë të ciklit të dytë, të lëshuar nga institucionet e arsimit të lartë të licencuara dhe të akredituara sipas dispozitave në fuqi në kohën e lëshimit të diplomës ose të zotërojë një diplomë të të njëjtit cikël, të lëshuar nga një institucion i huaj i arsimit të lartë, të njohur e të njësuar pranë ministrisë përgjegjëse për arsimin;
b) Është punonjës i rolit bazë për jo më pak se 2 vjet;
c) Ka përfunduar me sukses trajnimin profesional për marrjen e gradës “nënkomisar”;
ç) Ka vlerësim vjetor pozitiv të punës për periudhën që ka qëndruar në gradën që mban;
d)	Është shpallur fitues në procedurat konkurruese për ngritjen në gradë “nënkomisar”.”

· Neni 5 parashikon ndryshimin e nenit 51, të ligjit në fuqi, ku përcaktohet se kur pezullohet nga detyra punonjësi i Policisë së Burgjeve dhe, konkretisht: 
“Neni 51
Pezullimi

“1. Punonjësi i Policisë së Burgjeve pezullohet nga detyra kur:

a)  	ndaj tij caktohet masa e sigurimit personal “arrest në burg” ose “arrest në shtëpi” për kryerjen e një vepre penale; ose,
 b) merr cilësinë e të pandehurit për një krim të kryer me dashje.

2.	Gjatë periudhës së pezullimit, punonjësi përfiton 50% të pagës për gradë. 

3.	Kur punonjësi i Policisë së Burgjeve shpallet i pafajshëm me vendim gjyqësor të formës së prerë, rikthehet në punë dhe kompensohet për pjesën e mbetur të pagës, që duhej të përfitonte nëse nuk do të ishte pezulluar.”.

· Neni 6 parashikon ndryshimin e nenit 55, të ligjit në fuqi lidhur me rikthimin dhe përparësinë për pranim në strukturat e Policisë së Burgjeve dhe, konkretisht: 

“Neni 55
Rikthimi dhe përparësia për pranim në strukturat e Policisë së Burgjeve

1. Rikthimi në Policinë e Burgjeve mund të bëhet në çdo kohë vetëm për nevoja të Policisë së Burgjeve dhe nëse personi plotëson kërkesat e mëposhtme: 

1. Është liruar nga Policia e Burgjeve me kërkesën e tij, për shkak të shkurtimit të funksionit ose për shkak të punësimit në struktura të tjera të administratës publike; 
1. Plotëson kriteret ligjore dhe profesionale të pozicionit të punës.

1. Kriteret për rikthimin në Policinë e Burgjeve vlerësohen nga struktura përgjegjëse për burimet njerëzore në Drejtorinë e Përgjithshme të Burgjeve, e cila përgatit raportin përfundimtar mbi përshtatshmërinë ose jo të kandidatit.

1. Punonjësi kandidat rikthehet në Policinë e Burgjeve në gradën që ka pasur para lirimit. Në rast të mungesës së vendit vakant me gradën e mëparshme dhe me pëlqimin e tij, ai pranohet në pozicion pune me gradë më të ulët.

1. Kanë përparësi për pranimin në Policinë e Burgjeve shtetasit që kanë përvojë pune në Policinë e Shtetit, Gardën e Republikës, Forcat e Armatosura dhe që plotësojnë kriteret e mëposhtme:

1. Janë liruar nga detyra me kërkesën e tyre ose janë liruar nga detyra për shkak të shkurtimit të funksionit;
1. Plotësojnë kriteret ligjore dhe profesionale të pozicionit të punës.

1. Kriteret për përparësinë në pranimin në Policinë e Burgjeve vlerësohen nga struktura përgjegjëse për burimet njerëzore në Drejtorinë e Përgjithshme të Burgjeve, e cila përgatit raportin përfundimtar mbi përshtatshmërinë ose jo të kandidatit.

1. Punonjësi kandidat pranohet në Policinë e Burgjeve në gradën që ka pasur para lirimit. Në rast të mungesës së vendit vakant me gradën e mëparshme dhe me pëlqimin e tij, ai pranohet në pozicion pune me gradë më të ulët.

1. Punonjësit e rolit bazë dhe të mesëm emërohen nga drejtori i Përgjithshëm i Burgjeve mbi bazën e propozimit të drejtorit të Policisë së Burgjeve dhe punonjësit e rolit të lartë drejtues emërohen nga ministri i Drejtësisë, bazuar në propozimin e drejtorit të Përgjithshëm të Burgjeve.
 
1. Këshilli i Ministrave, me propozim të ministrit të Drejtësisë, ministrit të Mbrojtjes dhe të ministrit përgjegjës për çështjet e rendit dhe të sigurisë publike, miraton ekuivalentimin e gradave të Forcave të Armatosura të Republikës së Shqipërisë, Policisë së Shtetit dhe Gardës së Republikës me Policinë e Burgjeve.”.

· Neni 7 parashikon hyrjen e ligjit në fuqi. 

VII.	INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT 

Institucionet që ngarkohen me zbatimin e këtij projektligji janë Drejtoria e Përgjithshme e Burgjeve dhe Ministria e Drejtësisë. 

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT 

Propozimi për ndryshimin e ligjit në fuqi nr.80/2020 është përcjellë nga Drejtoria e Përgjithshme e Burgjeve dhe është vlerësuar nga Drejtoria e Përgjithshme e Kodifikimit dhe Harmonizimit të Legjislacionit. Në përfundim të vlerësimit të propozimit, Drejtoria e Përgjithshme e Kodifikimit dhe Harmonizimit të Legjislacionit hartoi projektligjin. 

IX.	RAPORTI I VLERËSIMIT TË TË ARDHURAVE DHE SHPENZIMEVE BUXHETORE 

Projektligji nuk përcjell efekte financiare në buxhetin e shtetit pasi bën vetëm saktësime ligjore mbi kriteret e pranimit në Policinë e Burgjeve. 

